Tristesas passizzeras

S’anima mia a bortas est iscura
che una fossa. S’ala ’e su cantu
est truncada. Un’ira ’e piantu
mi serrat sa ula e sento cudd’arsura

Chi nessun’abba podet mitigare
e non creo chi torren àeras serenas.
Piango forzis sas antigas penas
o dolores chi deven arrivare?

Sun sos misterios de s’anima mia
chi no isco in su vanu dimandare
comente senza gana ’e cantare
torras de improvvisu, o poesia.

Tando s’anima torrat senza velu
e in isperu si ninnat su coro:
sutta su sole limpidu che oro
s’aberin sas fentanas de su chelu.

Prit’est istadu su cambiamentu
dae sa pena a sa gioia manna?
S’anima umana est simile a sa canna
ch’a sos colpos si frittit de su entu.